सन् 1857 में जब स्वतन्त्रता सेनानियों ने आज़ादी की लड़ाई शुरू थी तो उस समय उन्होंने दो सपने देखे थे। एक सपना देश को अंग्रेज़ों की गुलामी के शिकंजे से निकालना था और एक ऐसे देश का निर्माण करना था जहां मानवता पुष्पित और पटलवित हो, न्याय दिखाई दे, भाई-चारे का व्यावहारिक प्रदर्शन हो, अपनी बात कहने, सोचने, व्यवहार करने और अपनी पसन्द का जीवन व्यतीत करने, अपनी पसन्द की विचारधारा, धर्म और भाषा अपनाने की पूरी तरह व्यक्तिगत स्वतन्त्रता हो। सरकार किसी के साथ भेद-भाव न करे और सरकारी तन्त्र को भी उसी ढांचे में ढाला जये। दूसरा सपना यह था कि हम सब मिलकर गरीबी के शिकंजे से बाहर निकलें और हमारा देश अन्तर्राष्ट्रीय स्तर पर एक माॅडल रूप में स्वीकार किया जाये, जिसके लिए सभी भारतीयों को जान व माल की कुर्बानी के लिए तैयार रहना था, ताकि एक महान भारत का सपना सच हो सके। इन दो उद्देश्य को हासिल करने के लिए स्वतन्त्रता सेनानियों ने न रंग व नस्ल देखी, न जाति-पांति, न धार्मिक मतभेद देखा और आखिरी मुग़ल शासक बहादुर शाह ज़फ़र के नेतृत्व में स्वतंत्रता संग्राम की शुरुआत कर दी तथा किसी भी तरह की क़ुर्बानी देने में संकोच नहीं किया। उन्होंने हज़ारों जानें न्योछावर कीं। देश का भविष्य प्रकाशमान हो, इसके लिए किसानों, मज़दूरों, भरपेट भोजन करने वालों, आधा पेट भोजन करने वालों, नौजवानों, विशेषकर उलेमा ने ज़बर्दस्त संघर्ष किया। इन लोगों को फांसी के तखते पर लटकाया गया, लेकिन अशफाक-उल्ला खां की आखिरी इच्छा यही थी कि ‘‘हमारे कफन पर यहां की मिट्टी डाल दो।’’ राम प्रसाद बिस्मिल ने ‘‘देखना है ज़ोर कितना बाज़ुए-कातिल में है’’ की सदा बुलन्द की। चन्द्र शेखर और सरदार भगत सिंह ने भी आज़ादी का नारा बुलन्द किया। किसी ने भी ब्राहमणवाद की बात नहीं कही, बल्कि सब ने आज़ादी की बात की। इस संघर्ष और महान कुर्बानियों के नतीजे में 1947 में हमारा देश आज़ाद हुआ। तब देश के निर्माताओं ने इसे माॅडल देश बनाने की इच्छा को सामने रखते हुए संविधान बनाया। संविधान निर्माण की तैयारी से पहले संविधान सभा में बड़ी चर्चाएं हुयीं। 1950 तक चलने वाली इन चर्चाओं के पढ़ने से यह अनुमान होता है कि आज़ादी के मतवालों ने इस देश की दिशा किस तरह तय की थी। जो संविधान तैयार हुआ वह जन आकांक्षाओं और जन तान्त्रिक व्यवस्था का दर्पण था। इस संविधान को देख कर दुनिया ने कहा कि भारत का संविधान दुनिया के उन संविधानों में से एक है, जिसकी प्रस्तावना में न्याय, समता, आज़ादी, भाईचारा और इसी के साथ समाजवाद और सेक्यूलरवाद को भी शामिल किया गया। आखिरी दो शब्द बाद में शामिल किए गए, जो संविधान सभा की चर्चाओं के अनुरूप थे इस तरह ये तमाम अंश संविधान के ज़रूरी और अटूट हिस्से बने।